Seðlabanki Svíþjóðar er ekki hress með rangar atvinnuleysistölur frá hagstofu landsins . Seðlabanki Svíþjóðar gagnrýnir hagstofu landsins eftir að í ljós kom að tölur um atvinnuleysi í landinu hafa verið uppfullar af villum mánuðum saman sem geti haft slæm áhrif á stefnumótunarákvarðanir . „ Það sem gerðist var stórslys , “ hefur Bloomberg eftir aðstoðarseðlabankastjóranum Henry Ohlsson . „ Opinberar hagtölur eru grunnurinn fyrir efnahagslegar stjórnmálaákvarðanir , og þetta er því sorgleg saga . “ Hagstofan hefur kennt undirverktakanum Evry um vandann , sem tók við úthringingum fyrir vinnumarkaðskönnun landsins en uppljóstrarar meðal starfsmanna hafa sagt að tölur byggðar á fölskum viðtölum yfir síma hefðu verið sendar út . Hefur hagstofan því þurft að lækka mat sitt á atvinnuleysi í landinu úr 7,4% í 6,6% og endurnýjað allar tölur sínar frá júlí 2018 . Evry hefur hafnað ásökununum , sem birtust í Aftenbladed , og sagt að þeir viti ekki hver sé ástæðan fyrir villunum . Hagstofan hefur hætt samstarfinu við fyrirtækið sem hefur fengið utanaðkomandi aðila til að rannsaka meintar villur .